THCOM วิ่ง 4% รับงบ Q2 ดีกว่าคาด พลิกกำไร 309 ลบ. ดันครึ่งปีแรกโต 4 เท่าตัว!  
THCOM วิ่ง 4% หลังงบไตรมาส 2 ดีกว่าคาด พลิกกำไร 309 ลบ. จากไตรมาส 2/64 ขาดทุน 41.30 ลบ. ดัน ดันครึ่งปีแรกโต 4 เท่าตัว! อานิสงส์เงินบาทอ่อนค่าต้นทุนลด
THCOM วิ่ง 4% หลังงบไตรมาส 2 ดีกว่าคาด พลิกกำไร 309 ลบ. จากไตรมาส 2/64 ขาดทุน 41.30 ลบ. ดัน ดันครึ่งปีแรกโต 4 เท่าตัว! อานิสงส์เงินบาทอ่อนค่าต้นทุนลด
8 ส.ค. 2565

ผู้สื่อข่าวรายงานว่า วันนี้ (8 ส.ค.65) ราคาหุ้น บริษัท ไทยคม จำกัด (มหาชน) หรือ THCOM ณ เวลา 10:58 น. อยู่ที่ระดับ 9.20 บาท บวก 0.35 บาท หรือ 3.95% สูงสุดที่ระดับ 9.55 บาท ต่ำสุดที่ระดับ 9.15 บาท ด้วยมูลค่าการซื้อขาย 51.54 ล้านบาท

สำหรับราคาหุ้น THCOM ที่ปรับตัวขึ้นบนกระดานนั้นคาดจะมาจากนักลงทุนเข้ามาเก็งกำไรผลประกอบการไตรมาส 2/65 ที่กลับมาพลิกกำไรอยู่ที่ 309.26 ล้านบาท จากขาดทุนในไตรมาส 2/64 ที่ 41.30 ล้านบาท ส่วนงวด 6 เดือนแรก กำไรสุทธิอยู่ที่ 360 ล้านบาท เติบโต 413.30% จากงวดเดียวกันของปีก่อนที่มีกำไร 70 ล้านบาท ทั้งนี้ผลการดำเนินงานที่พลิกฟื้นขึ้นมาได้นั้นเหตุมาจาก บริษัทมีการเปลี่ยนแปลงของโครงสร้างต้นทุนจากการสิ้นสุดลงของสัมปทานดาวเทียม ซึ่งทำให้ต้นทุนค่าเสื่อมราคาดาวเทียมและต้นทุนค่าสัมปทานลดลง รวมทั้งสามารถบริหารค่าใช้จ่ายได้อย่างมีประสิทธิภาพ
อีกทั้งบริษัทได้ประโยชน์จากเงินบาทไทยที่อ่อนค่าลงเมื่อเทียบกับเงินดอลล่าร์สหรัฐเนื่องจากมีสินทรัพย์ที่เป็นเงินสกุลดอลล่าร์มากกว่าหนี้สิน ทำให้บริษัทมีกำไรจากอัตราแลกเปลี่ยนเป็นจำนวน 229 ล้านบาท
ทั้งนี้ไทยคมมีรายได้จากการขายและการให้บริการสำหรับไตรมาส 2/2565 จำนวน 737 ล้านบาท ปรับตัวเพิ่มขึ้น 7% จากการให้บริการลูกค้าต่างประเทศเพิ่มขึ้น รวมทั้งได้ประโยชน์จากเงินบาทที่อ่อนค่าลงเมื่อเทียบกับเงินดอลล่าร์สหรัฐฯ เนื่องจากบริษัทได้รับค่าบริการบางส่วนที่อ้างอิงกับสกุลเงินดอลล่าร์
ด้านบล.กรุงศรี ระบุในบทวิเคราะห์ว่า กำไรสุทธิ THCOM ออกมาดีเกินคาดที่ 309 ล้านบาท จากที่ขาดทุนสุทธิ 42 ล้านบาทในไตรมาส 2/64 และดีขึ้นจากกำไรสุทธิ 51 ล้านบาทในไตรมาส 1/65 โดยกำไรที่ดีเกินคาดเป็นเพราะมีกำไรพิเศษที่เกิดขึ้นเพียงครั้งเดียว 245 ล้านบาทจากกำไรอัตราแลกเปลี่ยน และการกลับรายการหนี้เสีย แต่หากไม่รวมรายการพิเศษดังกล่าว กำไรจากธุรกิจหลักจะอยู่ที่ 64 ล้านบาท ดีกว่าที่ทางฝ่ายวิจัยคาดไว้เช่นกันเพราะรายได้ดีเกินคาด